A GfK (Growth from Knowledge – növekedés a tudás által) gazdaságkutató intézet mint ahogy minden évben, idén is elkészítette az európai-szintű vásárlóerő felmérését. A Magyarországra vonatkozó adatokból kiderült, hogy Csongrád megye idén először bekerült a TOP10-be.

A vásárlóerő az adózás után egy főre jutó, rendelkezésre álló, elméletileg elkölthető jövedelmet jelenti (beleértve bármilyen állami juttatást). Azt az elméletileg elkölthető jövedelmet tükrözi, amelyet a lakosság fogyasztásra, illetve a állandó havi kiadásokra (élelmiszer, lakbér, közműdíjak, magánnyugdíjpénztári befizetés és egészségbiztosítás, továbbá rekreáció, illetve közlekedés) fordít. A GfK tanulmánya megmutatja az éves egy főre jutó vásárlóerő értékét euróban, illetve index értékben (100-as érték az országos átlag). A számítás alapjául a személyi jövedelemadó-bevallásból származó adatok, a társadalmi transzferekkel kapcsolatos statisztikák és a gazdasági intézetek előrejelzései szolgálnak.

Ezzel kapcsolatban azért nagyon fontos megjegyezni hogy ez egy nominális összehasonlítás! Magyarul a GfK kutatásai nem veszik figyelembe, hogy egy adott régióban mi mennyibe kerül, valamint az adatok nem követik az inflációt. Nem is az a céljuk, hogy ebből valamilyen életszínvonallal kapcsolatos következtetéseket vonjanak le, hanem pl. piacra lépési/árazási stb. döntések esetén hasznosak. Tehát ez esetben ez a felmérés nem nekünk, halandó embereknek szól, hanem a cégeknek/befektetőknek mutatják, hogy hol érdemes piacra lépniük, hol nyissanak üzletet akár városon belül, milyen árazást alkalmazzanak. Ebből a szempontból fontos ugyanis a hír, miszerint Csongrád megye (és vele Szeged is) felkerült idén először az ország 10 legtehetősebb megyéi közé (19 megye + Budapest).

A fenti ábrából látszik, hogy a vásárlóerő a főváros környékén a legmagasabb, mint az várható volt. Csongrád megyénél érdemes megjegyezni, hogy a tavalyi 90.8-ról javított a jelenlegi 92.7-re, ezzel letaszítva Zala megyét a TOP10-ből. Ez egyben azt is jelenti, hogy Csongrád a tavalyihoz képest közelebb került az országos átlaghoz, tehát még az országos átlagos növekedést is megelőzte, míg Zala megye a tavalyi 94.0 értékről (!) esett vissza az idei 92.2 értékre, azaz nem tartotta a lépést. Vagyis ez a csökkenés nem feltétlenül azt jelenti, hogy visszafejlődés történt önmagukhoz képest nominálisan. Érdekes még, hogy más megyéknél van egy folytonosság, Budapesttől távolodva folyamatosan csökkennek az index-értékek különböző mértékben, míg Csongrád megye majdhogynem kakukktojás. A minket Budapesttől elvágó két megye alacsonyabb értékkel rendelkezik, ráadásul Ausztria is messze van innen.

Külön jó hír ez a szegedieknek, ugyanis gyaníthatóan nem a kampányban emlegetett Mórahalom, vagy a kisebb megyei települések húzzák ezt az átlagot, hanem Szeged maga. Persze részletes adatokat nem tudni, azt csak külön kérésre állítanak össze akár irányítószámra lebontva, illetve azt sem tudjuk mekkora az olló, vagyis a szakadék a többi település és Szeged között. Valószínűleg olyasmi lehet, mint Budapest vs vidék esetén, tehát Szeged a vízfej.

Rangsor Megye Lakosainak száma Egy főre jutó vásárlóerő, 2019 (euró) Országos index* Európai index* 1 Budapest 1 752 286 9 230 124,5 62,6 2 Fejér 417 712 8 152 109,9 55,3 3 Komárom-Esztergom 299 207 8 131 109,6 55,2 4 Pest 1 278 874 7 881 106,3 53,5 5 Veszprém 341 317 7 605 102,5 51,6 6 Vas 253 551 7409 99,9 50,3 7 Győr-Moson-Sopron 467 144 7383 99,6 50,1 8 Heves 294 609 7107 95,8 48,2 9 Tolna 217 463 6992 94,3 47,4 10 Csongrád 399 012 6878 92,7 46,7

Forrás: ©GfK Purchasing Power Europe 2019

*index: egy lakosra jutó érték / átlag = 100

A számokból jól látszik, hogy az első hely természetesen a fővárosé. Budapest lakosainak fejenként 9.230 euró, azaz az országos átlagnál közel 25 százalékkal nagyobb, ám az európai átlagnál még mindig 37 százalékkal kevesebb összeg áll rendelkezésére. Magyarország húsz megyéjéből mindössze ötben magasabb az egy főre jutó vásárlóerő, mint az országos átlag. E megyék mindegyike a főváros környékén, illetve az osztrák határ közelében található, gondolom senkit nem lepett meg. Ezzel szemben az ország megyéinek háromnegyede az országos átlagnál alacsonyabb vásárlóerővel rendelkezik. A sereghajtó Szabolcs-Szatmár-Bereg, amelynek lakosai fejenként csupán 5.816 euróból, azaz az országos átlag 78 százalékából, az európai átlagnál pedig 40 százalékkal kisebb összegből kell, hogy kijöjjenek.

Nyitókép: Árkád Szeged, ahol fizetésnapon az összes vásárlóerőnk koncentrálódik. Fotó: arkadszeged.hu